
Циљ и задаци
Основна сврха изучавања интегрисаног наставног предмета Свет око нас је да
усвајањем знања, умења и вештина деца развијају своје сазнајне, физичке, социјалне
и креативне способности, а истовремено спознају и граде ставове и вредности
средине у којој одрастају као и шире друштвене заједнице. Откривањем света код
деце се развијају сазнајне способности, формирају се основни појмови и постепено
се граде основе за систем појмова из области природе, друштва и културе.
Истовремено стичу се знања, умења и вештине које им омогућавају даље учење.
Активним упознавањем природних и друштвених појава и процеса подстиче се
природна радозналост деце. Најбољи резултати постижу се уколико деца самостално
истражују и искуствено долазе до сазнања - спознају свет око себе.
Систематизовањем, допуњавањем и реструктурирањем искуствених знања ученика и
њиховим довођењем у везу са научним сазнањима, дечија знања се надограђују,
проверавају и примењују. Кроз интерактивне социјалне активности они упознају
себе, испољавају своју индивидуалност, уважавајући различитости и права других,
уче се како треба живети заједно. Усвајањем елементарних форми функционалне
писмености омогућује се стицање и размена информација, комуницирање у
различитим животним ситуацијама и стварају се могућности за даље учење.
Примена наученог подстиче даљи развој детета, доприноси стварању одговорног
односа ученика према себи и свету који га окружује и омогућује му успешну
интеграцију у савремене токове живота.
Општи циљ интегрисаног наставног предмета Свет око нас јесте да деца
упознају себе, своје окружење и развију способности за одговоран живот у њему.
Остали циљеви и задаци овог наставног предмета су:
- развијање основних појмова о непосредном природном и друштвеном
окружењу и повезивање тих појмова;
- развијање способности запажања основних својстава објеката, појава и
процеса у окружењу и уочавање њихове повезаности;
- развијање основних елемената логичког мишљења;
- развијање радозналости, интересовања и способности за активно упознавање
окружења;
- оспособљавање за самостално учење и проналажење информација;
- интегрисање искуствених и научних сазнања у контуре система појмова из
области природе и друштва;
- стицање елементарне научне писмености и стварање основа за даље учење;
- усвајање цивилизацијских тековина и упознавање могућности њиховог
рационалног коришћења и дограђивања;
- развијање еколошке свести.
ПРВИ РАЗРЕД
Циљеви и задаци
- формирање елементарних научних појмова из природних и друштвених
наука;
- овладавање почетним техникама сазнајног процеса: посматрање, уочавање,
упоређивање, класификовање, именовање;
- подстицање дечијих интересовања, питања, идеја и одговора у вези са
појавама, процесима и ситуацијама у окружењу у складу са њиховим когнитивноразвојним способностима;
- подстицање и развијање истраживачких активности деце;
- подстицање уочавања једноставних узрочно-последичних веза, појава и
процеса, слободног исказивања својих запажања и предвиђања;
- решавање једноставних проблем-ситуација кроз огледе, самостално и у тиму;
- развијање одговорног односа према себи и окружењу и уважавање других.


САДРЖАЈИ ПРОГРАМА
ЈА И ДРУГИ (10 часова)
Ја као природно и друштвено биће (1 час)
Задовољавање својих потреба и осећања уважавајући потребе и осећања других
(1 час)
Амбијент у коме живим: дом, улица, школа, насеље (3 часа)
Групације људи у окружењу и моје место у њима: породица, рођаци, суседи,
вршњаци, суграђани... (3 часа)
Празници и обичаји (1 час)
Дечија права (уважавање различитости и права других) (1 час)
ЖИВА И НЕЖИВА ПРИРОДА (40 часова)
Шта чини природу - разликовање живе од неживе природе (1 час)
Жива природа (15 часова)
Биљке и животиње различитих станишта у непосредној околини (2 часа)
Карактеристичне биљке у окружењу (изглед, станишта, значај биљака и
њихово неговање) (3 часа)
Карактеристичне животиње у окружењу (изглед, станишта, начин живота,
брига о њима) (3 часа)
Разлике и сличности међу живим бићима на основу уочених особина (1 час)
Разлике и сличности међу биљкама на основу спољашњег изгледа (3 часа)
Разлике и сличности међу животињама на основу спољашњег изгледа (3 часа)
Нежива природа - вода, ваздух, земљиште (16 часова)
Основна својства воде: различита стања, укус, мирис, провидност... (3 часа)
Облици појављивања воде у природи: извори, реке, потоци, баре, језера... (1
час)
Вода као растварач (1 час)
Основна својства ваздуха: мирис, провидност, загађеност (2 часа)
Струјање ваздуха (1 час)
Основна својства земљишта: боја, растреситост, влажност (1 час)
Облици рељефа локалне средине: брдо, равница... (1 час)
Материјали, њихова својства (тврдо - меко, провидно - непровидно, храпаво -
глатко) и понашање у води (плива - тоне, растворљиво - нерастворљиво) (2 часа)
Понашање материјала под различитим спољашњим механичким и топлотним
утицајима: истезање, сабијање, савијање, увртање, промене при загревању и хлађењу
(2 часа)
Промена агрегатног стања воде при загревању и хлађењу (2 часа)
Веза живе и неживе природе (8 часова)
Значај и улога сунчеве светлости и топлоте за живи свет (1 час)
Светлост и сенка: облик и величина сенке, обданица и ноћ (2 часа)
Утицај природних појава на жива бића: смена обданице и ноћи, смена
годишњих доба, временске прилике и њихов утицај на биљке, животиње и човека (3
часа)
Значај воде, ваздуха и земљишта за живи свет и људске делатности (1 час)
Гајење биљака под различитим условима (1 час)
ОРИЈЕНТАЦИЈА У ПРОСТОРУ I ВРЕМЕНУ (10 часова)
Кретање - промена положаја у простору и времену, просторне (напред, назад,
горе, доле, лево, десно) и временске (пре, сада, после) одреднице (1 час)
Кретање свуда око нас (1 час)
Покретање и заустављање предмета: гура, вуче, подиже (1 час)
Кретање у различитим срединама и по различитим подлогама (брзина и правац
кретања) (2 часа)
Утицај облика предмета на његово кретање - клизање и котрљање (1 час)
Оријентација у простору у односу на карактеристичне објекте у непосредном
окружењу (1 час)
Сналажење у времену - када је шта било: сада, пре, после; дан, јуче, данас,
сутра; седмица; препознавање временских категорија месец и годишње доба (2 часа)
Пратим, мерим и бележим растојање и време (1 час)
КУЛТУРА ЖИВЉЕЊА (12 часова)
Елементи културе живљења: становање, исхрана, одевање, очување здравља и
животне средине (2 часа)
Својства материјала одређују њихову употребу и унапређују културу живљења
(2 часа)
Коришћење различитих извора информација (2 часа)
Опасне ситуације по живот, здравље и околину - превенција и правилно
понашање (саобраћај, неправилно коришћење кућних апарата, алата и различитих
материјала, елементарне непогоде) (3 часа)
Саобраћај и правила понашања (3 часа)

